পনেরো বছর আগে মোহনবাগান ক্লাবে তাঁর আগমন। কোচের নাম? সুব্রত ভট্টাচার্য। তখন কে-ই বা জানতেন, ভারতীয় ফুটবলের দুই প্রজন্মের দুই তারকা ভবিষ্যতে বাঁধা পড়বেন পারিবারিক বন্ধনে!

পারিবারিক: জামাই সুনীলের সঙ্গে শ্বশুর সুব্রত ভট্টাচার্য।
নিজস্ব চিত্র
সোমবার প্রাক্তন সেই গুরুর কন্যা সোনম ভট্টাচার্যের সঙ্গেই সাত পাকে বাঁধা পড়লেন ভারতীয় ফুটবল দলের অধিনায়ক। দক্ষিণ কলকাতায় ঝলমলে অনুষ্ঠানে বিয়ে সম্পন্ন হল সুনীল-সোনমের। রাজনীতির জগৎ থেকে টলিউড, তারই সঙ্গে ক্রীড়ামহল। সবমিলিয়ে সোমবারের অনুষ্ঠান ছিল আক্ষরিক অর্থে চাঁদের হাট। সন্ধ্যায় এসে নবদম্পতিকে আশীর্বাদ করে যান রাজ্যের মুখ্যমন্ত্রী মমতা বন্দ্যোপাধ্যায়। পুরোদস্তুর বাঙালিয়ানা বজায় রেখে টোপর পরেই বিয়ের আসরে উপস্থিত ছিলেন ভারতীয় দলের অধিনায়ক।

বাঙালিয়ানা: টোপর পরে স্ত্রী সোনমের সঙ্গে সুনীল। নিজস্ব চিত্র
অনুষ্ঠানের ফাঁকেই লাজুক মুখে সুনীল বলে ফেললেন, ‘‘জীবনের এই ম্যাচই সবচেয়ে স্মরণীয়। আমি কিন্তু খুব চাপে ছিলাম।’’ বাবা খড়্গ ছেত্রীও খুশি ছেেলর বিয়ে এই শহরে হওয়ায়। বলছিলেন, ‘‘সুনীলের সঙ্গে কলকাতার যোগ তো খুব গভীর। এখান থেকেই ফুটবলে ওর উত্থান। এবার বৈবাহিক সম্পর্কেও জড়িয়ে গেল এই শহরের সঙ্গে। সেটা আমার কাছেও খুূব আনন্দের।’’ যোগ করলেন, ‘‘তার চেয়েও বড় ব্যাপার, যে পরিবারের সঙ্গে ওর যোগসূত্র তৈরি হল, সেই পরিবারের কর্তাও ছিলেন ফুটবলার।’’

স্বাগত: সুনীলের সঙ্গে শ্যালক সাহেব ভট্টাচার্য।
নিজস্ব চিত্র
প্রাক্তন ফুটবলারদের পাশাপাশি সোমবারের অনুষ্ঠানে উপস্থিত ছিলেন সুনীলের দুই সতীর্থ আনোয়ার আলি এবং রবিন সিংহও। ছিলেন আতলেতিকো দে কলকাতার কোচ টেডি শেরিংহ্যামও। মজা করে আনোয়ার বললেন, ‘‘সুনীলের যে এত ধৈর্য রয়েছে, সেটাই তো আমার জানা ছিল না। চুপ করে বসেছিল। অথচ মাঠে ওর মতো চঞ্চল দ্বিতীয় কাউকে আমি দেখিনি।’’ অনুষ্ঠানের মঞ্চে ঘুরে বেড়াচ্ছিলেন সুনীলের আর এক সতীর্থ রবিন সিংহ। এবার কি তাহলে আপনার পালা? প্রশ্ন শুনে লাফিয়ে উঠলেন আতলেতিকো দে কলকাতা দলের স্ট্রাইকার। বললেন, ‘‘সুনীল ভাই বিয়ে করে ফেলল বলে আমি এখনই সেই পথে হাঁটতে রাজি নই। আমার কাছে বিয়ের চেয়ে ফুটবল খেলাটা অনেক সহজ।’’